RESOLUCIÓN do 17 de abril de 2000 pola que se convocan unhas Xornadas sobre xustiza penal internacional.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 26/04/2000

Dentro do plan de actividades da Escola Galega de Administración Pública para o 2000 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse unhas Xornadas sobre xustiza penal internacional, convocatoria que se desenvolverá conforme as seguintes bases:
1. Obxectivos.
Desde que se creou a Organización das Nacións Unidas insistiuse na necesidade de persegui-los crimes máis noxentos contra a humanidade, como o xenocidio e outros actos de semellante gravidade. A Carta das Nacións Unidas xa recollía, como un dos seus primeiros obxectivos, o de asegura-lo respecto universal dos dereitos humanos e das liberdades fundamentais no mundo enteiro (Preámbulo artículos 1.3º e 55 c). A caída do muro de Berlín en 1989 e a desaparición dunha comunidade internacional bipolarizada facilitaron o camiño para acadar ese obxectivo. Un factor que o favoreceu tamén foi a posibilidade de alcanzar un maior consenso entre os estados sobre os valores sociais predominantes na nova comunidade internacional. Por isto, a creación dunha Corte Penal Internacional de carácter permanente constitúe un grande avance dentro desta nova estructura, e o seu estatuto, aprobado
o 17 de xullo de 1998 en Roma pola Conferencia Diplomática de Plenipotenciarios das Nacións Unidas para o seu establecemento, representa un tratado aberto desde agora á manifestación de vontade por parte dos estados. A finalidade deste tribunal é a investigación, o axuizamento e, se é o caso, o castigo das infraccións máis graves que protexen bens xurídicos de alcance universal, os delictos de xenocidio e de lesa humanidade, os crimes de guerra e o delicto de agresión (art. 5.1º).
Preténdese, en suma, con estas xornadas, ilustra-los asistentes sobre os instrumentos e os medios habilitados pola comunidade internacional sobre os aspectos abordados con anterioridade.
2. Contido.
Trataranse estes temas:
-Entre Nüremberg e o caso Pinochet.
-O principio de complementariedade: as relacións entre as xurisdiccións nacionais e a Corte.
-A extradición horizontal e a extradición vertical.
-Os crimes do dereito internacional.
-A teoría xeral do delicto na Corte Penal Internacional (CPI).
-Os principios xerais do dereito penal en relación cos crimes internacionais.
-A xurisdicción penal universal.
-Do proxecto á realidade: o proceso de creación do Tribunal Penal Internacional (TPI).
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: as xornadas convocadas desenvolveranse no salón de actos da EGAP os días 18 e 19 de maio de 2000.
5. Inscrición.
-Prazo: remata o luns, día 15 de maio de 2000.
-Tramitación de solicitudes: as solicitudes irán dirixidas ó director da Escola Galega de Administración Pública, Polígono das Fontiñas, rúa de Madrid, 2-4-15707, Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemen
to administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obte-la confirmación da súa posible admisión, chamando, o día 16 de maio, por teléfono, de 10 a 14.45 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir
no desenvolvemento das xornadas, así como a de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate destas xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 17 de abril de 2000.
Domingo Bello Janeiro
Director da Escola Galega de Administración Pública